
Compozitori Clujeni. Generaţia '76-'80 


Cristina Suteu 


Salutăm cu deosebit 
entuziasm apariţia în anul 2022 a CD- 
ANTOLOGIA MUZICII ROMÂNEŞTI ului Compozitori Clujeni. Generaţia 
'76-'80 care face parte din seria 
„Antologia Muzicii Românești”, 
proiect finanţat de Ministerul Culturii 
alături de Uniunea Compozitorilor și 
Muzicologilor din România. 

Cu un total de 61 de minute și 
33 de secunde de muzică 
contemporană, acest CD  oferá 
publicului privilegiul de a audia sase 
lucrári, fiecare cu propria amprentá a 
originalitátii, a sase discipoli formati in 
Școala Clujeană de Compoziţie a 
Academiei Naţionale de Muzică „Gheorghe Dima” sub atenta îndrumare a 
maestrului Cornel Táranu și a maestrului Hans Peter Türk. 


> Prezentul album debutează cu Cinci bagatele pentru clarinet și cvartet 
de coarde (2012: Track 1-5), lucrare în care conf. univ. dr. Șerban Marcu (n. 
1977) se raportează într-o manieră personală la estetica minimalistă. Explicând 
concepția compozitionalá a fiecărei miniaturi în parte, Șerban Marcu afirmă 
faptul că în Bagatela nr. 1 (2:30”) minimalismul se manifestă sub forma 
economiei la nivelul structurii tonale, fiind realizată cu ajutorul a doar 10 înălțimi 
diferite. În Bagatela nr. 2 (1:02”), varietatea ritmică este redată prin „discursul 
clarinetului care este realizat aproape exclusiv din șiruri de optimi”, iar pentru 
parametrul armonic din Bagatela nr. 3 (3:37") cantilena lirică a clarinetului este 
acompaniată numai cu ajutorul acordurilor micșorate cu septimă mică. Discursul 
muzical de tip repetitiv-evolutiv din Bagatela nr. 4 (2:10") este urmat de o 
abordare minimalistă la nivelul gesturilor muzicale în Bagatela nr. 5 (3:09). 
Compozitorul Șerban Marcu precizează: „clarinetul se găsește în prim-planul 
discursului muzical în toate cele cinci miniaturi, cvartetului de coarde revenindu- 
i mai degrabă un rol de însoțitor al clarinetului, de «decor» armonic sau timbral." 
(Șerban Marcu, 2012) 

Lucrarea a fost prezentată publicului la data de 5 noiembrie 2012, în 
cadrul spectacolului „Cvintete cu clarinet din secolul XXI”, și înregistrată live în 
Sala Studio prin efortul Studioului Acustic al Academiei Naţionale de Muzică 

„Gheorghe Dima", Cluj-Napoca. Concepţia interpretativă aparţine renumitului 
clarinetist Răzvan Poptean și prestigiosului cvartet de coarde „Arcadia”: Ana 
Török (vioara I), Răsvan Dumitru (vioara ll), Traian Boală (violă), Zsolt Török 
(violoncel). 


» Ín succesiunea prezentatá pe CD, urmeazá Starlight pentru flaut, vioará, 
violoncel, harpá si percutie (2021, Track 6, cu o duratá de 8:03") semnatá de 
conf. univ. dr. Tudor Feraru (n. 1976), lucrare pe care insusi compozitorul o 
clasifică „în categoria «soundscape», bazându-se totodată pe procese aleatorice 
partial controlate la nivelul înălțimilor, intensitátilor și densităţii texturale. Piesa 
are ca scop implicarea cât mai consistentă a interpretilor în crearea unui peisaj 
sonor unic, menit să sugereze o călătorie printre galaxii. Partitura apelează la 
ilustraţii grafice, întocmai unor constelații, și utilizează o axă temporală pe baza 
căreia instrumentistii pot urmări firul relativ al desfășurării sonore. Cu toate că 
este permisă multă libertate în contribuţia individuală a fiecărui instrumentist, 
componenţa ansamblului nu poate suferi modificări (percutia include exclusiv 
vibrafon, glockenspiel, trianglu și clopoței metalici). Efectul sonor scontat al 
lucrării ar putea fi cel mai bine definit prin atemporalitate și imponderabilitate.” 
(Tudor Feraru, 2021) 

Înregistrarea a fost realizată în cadrul Festivalului „Meridian” (2021), 
lucrarea fiind interpretată de „Ensemble Couleurs”, dirijat de Alexandru Ștefan 
Murariu, avându-i ca protagoniști pe Ramona Murariu (flaut), Francesco lonașcu 
(vioară), Diana Stir (violoncel), Alexandra Răileanu (harpă) si Toni Vîntur 
(percuție). 


> Conf. univ. dr. Răzvan Metea (1978-2021) a conceput lucrarea Schizo 
Folk pentru clarinet și muzică electronică (2011: Track 7-9, p. | — 3:40”, p. Il — 
3:35” p. III — 2:48”) ca pe „o combinaţie de melodii în stil folcloric românesc, 
reunind efecte sonore realizate cu ajutorul corpului omenesc și al calculatorului. 
La baza acestei lucrări stă un motiv muzical supus unei continue elaborări, din 
care rezultă linia melodică având ca unități constructive de bază intervalele de 
cvartă și secundă. 

În prima parte regăsim doi vectori care alternează permanent — unul 
melodic (interpretat la clarinet) și unul ritmic (realizat prin lovituri de picior). Tot 
aici întâlnim momente Rubato, de aleatorism și improvizație. În partea a Il-a se 
remarcă, de asemenea, două elemente, dar de această dată unul static și 
monoton (la început) și unul mișcat, dansant, pe un ritm de vals (la sfârșit). În 
partea a III-a, majoritatea ideilor prezente în primele două părţi se combină și se 
dezvoltă, muzica evoluând și culminând cu acel folclor schizofrenic menţionat și 
în titlu. În părţile a Il-a si a III-a, muzica electronică este concepută sub forma 
unui negativ peste care este suprapusă interpretarea solistului.” (Răzvan Metea, 
2011). 

Lucrarea a fost prezentată publicului de clarinetistul Răzvan Poptean, în 
cadrul spectacolului „Clarinetomania” din data de 12 octombrie 2011, în Sala 

Studio a Academiei Naţionale de Muzică „Gheorghe Dima”, înregistrarea fiind 
realizată de Studioul Acustic al instituţiei. 


» În acceptiunea muzicologului conf. univ. dr. Lucian Ghisa, lucrarea Ludus 
cvintetix pentru clarinet si cvartet de coarde (2012, Track 10, 11:48"), semnatá 
de conf. univ. dr. Ciprian Gabriel Pop (n. 1977), „redă un joc motoric în cadrul 
căruia polifoniile de accente, alături de ritmul ostinato reprezintă principalele 
elemente componistice ale lucrării. [...] Cvintetul se înscrie în sfera categoriei 
estetice a comicului, aspect ce caracterizează o mare parte a creaţiei 
compozitorului Ciprian Gabriel Pop, care a reușit, deja, să își creioneze un stil 
aparte și bine structurat, un limbaj care îl individualizează în cadrul grupului de 
tineri creatori din școala clujeană. Polifonist prin excelenţă, ludic prin 
construcţie și giusto prin tehnică, Ciprian Gabriel Pop reușește, și de această 
dată, să creeze o lucrare prefect ancorată în cei mai noi algoritmi de creaţie ai 
secolului XXI, dar care se adresează, prin accesibilitate, unui public larg.” (Lucian 
Ghișa, 2012) 

Prin aportul clarinetistului Răzvan Poptean și al cvartetului „Arcadia”, 
lucrarea a fost interpretată în cadrul spectacolului „Cvintete cu clarinet din 
secolul XXI” care a avut loc în data de 5 noiembrie 2012 în Sala Studio a 
Academiei Naţionale de Muzică „Gheorghe Dima”, înregistrată de Studioul 
Acustic al instituţiei. 


» Conf. univ. dr. Matei Pop (n. 1980) a dedicat Nostalgia - Hommage a 
Zoltán Kodály pentru flaut, clarinet, pian, vioará, violá si violoncel (2019, Track 
11, 8:42") ansamblului francez de muzică contemporană „2e2m”, care a realizat 
prima audiție absolută a piesei în același an, în cadrul Festivalului International 
„Cluj Modern”. 

Însuși compozitorul afirmă faptul că „titlul evocă o perioadă arhaică, în 
care forțele elementare ale muzicii erau mai aproape de inimile oamenilor. 
Materialul muzical constă în cea mai mare parte din citate din surse folclorice 
maghiare autentice, preluate din culegerile extensive realizate de marele 
compozitor și etnomuzicolog Zoltân Kodâly, lucrarea constituind în același timp 
un omagiu adus personalităţii acestuia. 

Procedeele componistice se bazează pe exploatarea fenomenelor 
polimetrice și politempice obţinute prin varii suprapuneri sau alternări ale 
melodiilor-sursă, ca si prin congruentele modale ce rezultă din acestea. Există 
de asemenea o melodie originală, care funcționează ca un ritornel, rolul său fiind 
de a separa diferite secțiuni muzicale în cadrul structurii formale.” (Matei Pop, 
2019). 

Lucrarea a fost prezentată de prestigiosul ansamblu „AdHOC”: Raluca 
llovan (flaut), Aurelian Băcan (clarinet), Francesco lonașcu (vioară), Ovidiu 
Costea (violă), Vlad Raţiu (violoncel), Eva Butean (pian), sub conducerea 
muzicală a maestrului Adrian Pop, în cadrul Festivalului „Toamna muzicală 
clujeană”, la data de 18 octombrie 2022 în Sala Studio a Academiei Naţionale de 
Muzică „Gheorghe Dima” și înregistrată de Studioul Acustic al instituţiei. 

» Vicepresedintele Uniunii Compozitorilor si Muzicologilor din Románia, 
conf. univ. dr. Cristian Bence-Muk (n. 1978) a compus 21.12.2012 pentru 
clarinet si cvartet de coarde (2012, Track 12, 10:17"). 

Conform mentionárilor compozitorului Cristian Bence-Muk, lucrarea 
„nu simbolizează sfârșitul lumii, ci doar încheierea unui amplu ciclu al 
Soarelui, ciclu de 26.000 ani tereștri, aspect calculat cu precizie de către cei 
mai mari astronomi ai Antichității — maiasii." 

„Inițial, cifrele din titlul piesei sunt interpretate ca un număr de 
telefon, iar sunetele tastelor, transferate în sunete muzicale, dau naștere 
unui motiv muzical care va străbate întreaga partitură. 

Ulterior, numerele își vor găsi un echivalent melodic (luând în calcul 
ambitusul unui pian standard — „La” din Sub contra octavă până la „do 5” — 
se vor căuta sunetele 21, 12, 20, 1 și 2, pornind atât din registrul grav în sens 
ascendent, cât și de la limita superioară a ambitusului în sens descendent, 
ceea ce va genera două motive de câte cinci sunete fiecare, care împreună 
cu inversările lor și o serie de 12 sunete vor constitui materialul muzical 
principal al piesei), ritmic (cifra 2 — va fi reprezentată de două șaisprezecimi 
sau un acord repetat, 1 — de o optime sau un acord izolat), partial și metric 
(măsuri alternative: 8/8, 10/8, 12/8). 

Momentul trecerii Soarelui dintr-o emisferă a galaxiei în alta va fi 
subliniat printr-un moment aleatoric general, care îi va implica pe toti cei 
cinci interpreti, sugerând, astfel, perturbarea și haosul de proporţii cosmice. 
Trecerea în altă emisferă galactică va produce multiple inversări ale 
elementelor muzicale de bază, ca o «răsturnare» a ordinii lucrurilor, 
culminând într-o direcţie extramuzicală, prin formarea numărului de telefon 
recurent, adică 21022112. Schimbarea și evoluţia spirituală, ce apare ca o 
consecinţă a transformărilor cosmice, este sugerată prin înlocuirea secundei 
mici (semiton) — ce reprezenta elementul constructiv principal al «vechii 
lumi» sonore — cu secunda mare (ton) — ce va deveni, după momentul 
aleatoric general, noul element de construcţie sonoră —, încercându-se 
reclădirea întregii lumi pe noi baze, în contextul unei evoluţii ascendente, în 
spirală.” (Cristian Bence-Muk, 2012) 

Această lucrare este oferită ascultătorilor în înregistrare live din 
spectacolul „Cvintete cu clarinet din secolul XXI” — 5.11.2012, care a avut loc 
în Sala Studio a Academiei de Muzică „Gheorghe Dima”, în interpretarea 
clarinetistului Răzvan Poptean și a cvartetului „Arcadia” . 


Compozițiile semnate de Șerban Marcu, Răzvan Metea, Ciprian Gabriel 
Pop și Cristian Bence-Muk sunt realizate și imprimate în cadrul proiectului 
C.N.C.S., de tip TE, „Impactul artistico-social al creaţiei muzicale contemporane 
în secolul al XXI-lea, prin prisma relației creator-interpret-public consumator” 
(2010-2013), director de proiect: Cristian Bence-Muk. 

Prezentul document sonor, produs sub auspiciile Uniunii Compozitorilor 
și Muzicologilor din România și masterizat de Andrei Barbu, oferă publicului un 

valoros material muzical cu lucrări reprezentative ale acestor compozitori 
clujeni contemporani. 

Sensibilitatea în redarea expresivitátii muzicale, precizia ritmică, 
sincronizarea și prezența de spirit a interpretilor în tălmăcirea discursului 
muzical reprezintă doar câteva dintre valenţele pe care ascultătorii le vor putea 
remarca în timpul auditiei CD-ului. 

Privit din altă perspectivă, întregul mesaj artistic creat și interpretat în 
cadrul acestui album s-ar putea traduce printr-o invitaţie spre universul 
componistic al fiecăruia dintre cei șase compozitori clujeni, pentru a fi 
descoperite noi dimensiuni epistemologice ale lucrărilor lor. 

Aceste capodopere îmbină cu succes stileme ale culturii muzicale 
românești si universale, iar impactul pe care deja l-au avut si îl vor mai 
avea asupra publicului, justifică exprimarea dorinţei noastre ca în viitorul 
apropiat să avem privilegiul de a audia și alte albume ale acestor Maestri 
în arta compoziţiei. 


SUMMARY 


Cristina Suteu 
Composers from Cluj-Napoca. Generation '76-'80 


The 60th CD of the Romanian Music Anthology, produced under the auspices of 
the Romanian Composers and Musicologists Union, offers the public a valuable 
musical material with representative works of contemporary composers from 
Cluj: Șerban Marcu, Tudor Feraru, Răzvan Metea, Ciprian Gabriel Pop, Matei Pop 
and Cristian Bence-Muk. The whole artistic message created and performed on 
this album could be translated into an invitation to the compositional universe 
of each of the six composers from Cluj, in order to discover new epistemological 
dimensions of their works. These masterpieces successfully combine styles of 
Romanian and universal musical culture, and the impact they have already had 
and will continue to have on the public justifies our wish that in the near future 
we will have the privilege of hearing other albums by these masters of the art of 
composition. 

